Paul M. Nurse
Paul M. Nurse, Paul Maxime Nurse, f. 1949, britisk cellebiolog, der siden 1984 har været knyttet til forskningsinstituttet Imperial Cancer Research Fund i London, fra 2001 betegnet Cancer Research UK; fra 1996 har han ledet instituttet. Siden 1970'erne har Nurse udforsket celledelingen hos en gærtype (Schizosaccharomyces pombe) og påvist et gen, der indtager en nøglerolle i reguleringen af cellecyklus. Genet koder for et særligt enzym (cyclin dependent kinase, CDK), der medvirker ved fosforylering af proteiner, se cellecyklus. Senere har han hos dyr og mennesker påvist lignende gener, der kan være ændrede ved kræftsygdomme. Sammen med Leland Hartwell og Timothy Hunt modtog han i 2001 nobelprisen i fysiologi/medicin.